**Osnovna škola Zlatar Bistrica**

**PRAVILNIK O KUĆNOM REDU**

**Zlatar Bistrica, \_\_\_\_\_\_\_\_\_\_\_\_\_\_\_\_\_ 2018.**

Na temelju članka 58. i članka 118. Zakona o odgoju i obrazovanju u osnovnoj i srednjoj školi (NN. br. 87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14., 7./17.) te članka 58. i 162. Statuta OŠ Zlatar Bistrica, Školski odbor nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj \_\_\_\_\_\_\_\_\_\_\_\_\_\_\_2018. godine, donio je

**PRAVILNIK O KUĆNOM REDU**

1. **OPĆE ODREDBE**

**Članak 1.**

Odredbe Pravilnika provode se sukladno Zakonu o odgoju i obrazovanju u osnovnoj i srednjoj školi; propisima donesenim na temelju Zakona, Statuta Škole, Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima; Protokolu o postupanju u slučaju nasilja među djecom i mladima i ostalim provedbenim propisima kojima se regulira život i rad u osnovnoj školi.

Izrazi koji se u ovom pravilniku koriste za osobe u muškom rodu neutralni su i odnose se na muške i ženske osobe.

**Članak 2.**

Kućnim redom u Školi se utvrđuju:

* pravila i obveze ponašanja na unutarnjem i vanjskom prostoru Škole (u školskom dvorištu i školskom igralištu), kod ostvarivanja izvanučioničke nastave (posjeti institucijama, izleti, ekskurzije i dr.)
* način postupanja prema imovini
* pravila međusobnih odnosa učenika
* pravila međusobnih odnosa učenika i radnika
* radno vrijeme
* pravila sigurnosti i zaštite socijalno neprihvatljivih oblika ponašanja, diskriminacije, neprijateljstva i nasilja.

**Članak 3.**

Ovaj pravilnik odnosi se na sve osobe za vrijeme njihova boravka u Školi.

**Članak 4.**

Na početku svake školske godine razrednici su dužni upoznati učenike i njihove roditelje ili skrbnike s odredbama ovog pravilnika.

Ravnatelj Škole je dužan upoznati radnike s odredbama ovog Pravilnika.

Ovaj pravilnik objavljuje se na mrežnoj stranici Škole.

1. **BORAVAK U PROSTORU ŠKOLE**

**Članak 5.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima (o čemu odlučuje ravnatelj Škole).

Osobe koje nisu učenici i zaposlenici Škole, dužni su se prilikom ulaska u zgradu javiti spremačici, izvijestiti je o osobama koje posjećuju te o mjestu posjeta, a spremačica ih upućuje ili prati do mjesta posjeta.

**Članak 6.**

U Školi je svakome zabranjeno izražavanje diskriminacije na osnovi rase, etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.  
Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju**.**

**Članak 7.**

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.  
Svatko je dužan upozoriti osobu koja protupravnim činjenjem krši zabranu iz stavka 1. ovoga članka.  
Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.  
Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

**Članak 8.**

U unutarnjem i vanjskom prostoru Škole zabranjeno je:

* promidžba i prodaja svih proizvoda koji nisu u skladu s ciljevima odgoja i
* obrazovanja
* pušenje
* nošenje oružja
* pisanje po zidovima, fasadi i inventaru škole
* prskanje sprejevima u boji te deo sprejevima
* bacanje smeća izvan koševa za otpatke te bacanje konfeta
* sjedenje učenika na prozoru, radijatoru, školskim klupama te dovikivanje i bacanje predmeta kroz prozor (otpadaka hrane, papira, boca (staklenih ili plastičnih), knjiga …)
* unošenje i konzumiranje alkohola i narkotičnih sredstava
* igranje igara na sreću i sve vrste kartanja
* unošenje tiskovina nepoćudnog sadržaja
* konzumiranje hrane i napitaka u učionicama bez dopuštenja učitelja
* kidanje i uništavanje obavijesti ili radova s panoa u razredu ili hodniku
* unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora
* unošenje sredstava, opreme i uređaja koji mogu izazvati požar ili eksploziju
* penjanje na školsku zgradu, stabla i golove, vješanje na koševe te ljuljanje na stolcu.
* uništavanje posađenih stabala i biljaka
* nošenje odjeće, torbi, bilježnica, pernica, olovaka i drugog pribora s neprimjerenim natpisima.

**Članak 9.**

U prostorima Škole zabranjeno je svako snimanje ili fotografiranje bez znanja i odobrenja osobe ili osoba koje se snima (radnika škole, učenika Škole i roditelja/skrbnika i ostalih).

Svako audio i video snimanje radnika i učenika Škole treba najaviti ravnatelju Škole.

Svako postupanje suprotno stavku 1. ovog članka sankcionirat će se prema važećim zakonima Republike Hrvatske.

**Članak 10.**

Učenici ne smiju bez odobrenja ravnatelja u školu dovoditi strane osobe.

Svim osobama (radnicima, učenicima, strankama) zabranjeno je dovoditi životinje u prostorije Škole i okoliš, osim za potrebe nastave i uz odobrenja učitelja.

**Članak 11.**

Promotori i akviziteri izdavačkih kuća, samostalni nakladnici, predstavnici turističkih agencija mogu unositi propagandne materijale u školu uz odobrenje ravnatelja.

1. **ODNOS PREMA IMOVINI / čuvanje školske imovine /**

**Članak 12.**

Dužnost je radnika, učenika i drugih osoba koje borave u Školi, skrbiti o imovini Škole prema načelu dobroga gospodara.

**Članak 13.**

Radnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina, vodovoda, grijanja ili drugi kvar radnici i učenici obvezni su prijaviti razredniku, dežurnom učitelju, tajniku ili ravnatelju.

**Članak 14.**

Počinitelj (radnik, učenik) je dužan nadoknaditi štetu koju učini na školskoj imovini. Ukoliko se ne može utvrditi počinitelj, kod učenika štetu nadoknađuje skupina učenika ili razredni odjel.

**Članak 15.**

Za nastalu štetu u školi odgovaraju njezini počinitelji.

Visina štete utvrđuje se u visini cijene i ugradnje oštećene imovine odnosno na temelju procjene visine štete ukoliko se ne može utvrditi cijena oštećene imovine.

Procjenu vrši povjerenstvo od tri člana (učitelj razrednik, roditelj i ravnatelj). Odluku o imenovanju povjerenstva donosi ravnatelj.

Roditelj učenika odnosno skrbnik učenika je dužan štetu nadoknaditi u roku od 8 dana. Novčani iznos za naknadu štete roditelj odnosno skrbnik učenika uplaćuje na žiro-račun škole.

Naknada štete se može izvršiti i kupnjom oštećenog predmeta u dogovoru s povjerenstvom škole.

**Članak 16.**

Učenik koji je svjesno ili namjerno otuđio ili oštetio školske stvari ili stvari drugih učenika povlači za sobom i primjenu pedagoških mjera.

**Članak 17.**

Radnici i učenici škole ne mogu bez odobrenja ravnatelja iznositi iz škole i rabiti u privatne svrhe školsku imovinu.

Bez odobrenja ravnatelja učitelji iz Škole ne smiju iznositi matične knjige, dnevnike rada i imenike.

Radnik ili učenik koji postupi suprotno stavku 1. i 2. ovog članka teško krši kućni red.

1. **KULTURNO OPHOĐENJE**

**Članak 18.**

Radnici i učenici Škole dužni su se kulturno odnositi prema roditeljima i drugim osobama koje borave u školi.

1. **RADNO VRIJEME**

**Članak 19.**

Škola radi u petodnevnom radnom tjednu, u skladu s godišnjim planom i programom rada škole, Zakonom o odgoju i obrazovanju u osnovnoj i srednjoj školi i statutom škole.

Škola je otvorena u vremenu od 6.00 do 22.00 sata.

Školu ujutro otvara domar i pregledava stanje prije početka nastave, a o eventualnim problemima odmah izvješćuje tajnika ili ravnatelja.

Školu zatvaraju spremačice na kraju radnog dana koje su odgovorne za urednost i sigurnost da je sve zaključano.

Izvan radnog vremena zgrada škole može se otključati i koristiti samo uz odobrenje ravnatelja.

**Članak 20.**

Radnici su dužni dolaziti na posao i odlaziti s posla prema rasporedu radnog vremena. Ne smiju dolaziti pod utjecajem alkohola ni drugih opojnih sredstava.

U slučaju spriječenosti dolaska na posao radnici škole dužni su o tome pravovremeno i u zakonskom roku obavijestiti ravnatelja Škole kako bi se na vrijeme mogla organizirati zamjena.

Način evidencije nazočnosti na radu određuje ravnatelj sukladno zakonskim propisima.

**Članak 21.**

Raspored radnog vremena ravnatelja, stručnih suradnika, tajnika i voditelja računovodstva u svezi s prijemom stranaka obvezno se ističe na vratima njihovih ureda.

**Članak 22.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**Članak 23.**

Nakon isteka radnog vremena radnici (učitelji, stručni suradnici, administrativno i pomoćno tehničko osoblje) su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

1. **MEĐUSOBNI ODNOSI UČENIKA**

**Članak 24.**

U međusobnim odnosima učenici su dužni ponašati se pristojno, paziti na vlastito dostojanstvo i dostojanstvo drugog učenika, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga.

Učenik ne ispunjava ove dužnosti ako zastrašuje druge, psuje, laže, krade, uništava, zlostavlja, ponižava, ne pruži pomoć učeniku u nevolji, ometa učenje i dr.

1. **MEĐUSOBNI ODNOSI UČENIKA I RADNIKA ŠKOLE**

**Članak 25.**

U međusobnim odnosima s radnicima Škole, učenicima i drugim osobama, postupati i ponašati se prema pravilima lijepog ponašanja i kulturnog ophođenja.

1. **PRAVA I OBVEZE UČENIKA**

**Članak 26.**

Učenici mogu boraviti u Školi u vrijeme koje je određeno za nastavu i ostale oblike odgojno-obrazovnog rada.

Učenici su obvezni dolaziti u Školu najkasnije 10 do 20 minuta prije početka nastave, a napustiti Školu najkasnije 15 minuta nakon završetka školskih obveza, osim učenika putnika koji čekaju polazak školskog kombija uz dežurne učitelje.

Učenici koji su zakasnili na nastavu, trebaju tiho ući u učionicu i ispričati se učitelju.

**Članak 27.**

Učenik ima prava i obveze utvrđene Zakonom o odgoju i obrazovanju u osnovnoj i srednjoj Školi, Statutom Škole, ovim Pravilnikom i drugim općim aktima Škole.

Pored prava i obveza iz stavka 1. ovoga članka,učenik je dužan:

* redovito pohađati nastavu i na vrijeme dolaziti na nastavu
* dolaziti u školu opremljen potrebnim udžbenicima, bilježnicama i drugim priborom za nastavu prema rasporedu rada tog dana
* održavati udžbenike i bilježnice urednima
* dolaziti u školu uredan, čist i pristojno odjeven (djevojčice ne mogu nositi prozirne majice ili košulje, prekratke suknje ili kratke hlače, tajice bez odgovarajuće tunike, majice koje ne pokrivaju struk, lakirane i predugačke nokte i pretjerano upotrebljavati šminku)
* za vrijeme boravka u prostorijama škole biti obuven u školsku obuću (papuče, tenisice) koja treba biti zavezana
* savjesno učiti i aktivno sudjelovati u nastavnom procesu
* na liječničke preglede ići izvan nastave, osim u posebnim i žurnim prilikama
* održavati čistima i urednima prostore Škole
* svoje mjesto u školskoj klupi nakon završetka nastave ostaviti uredno i čisto
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno čekati učitelje ispred učionica prije početka nastave
* pravodobno opravdati izostanke i kašnjenja
* njegovati humane odnose među učenicima, učiteljima i drugim radnicima Škole
* čuvati imovinu koju koriste te imovinu drugih učenika i radnika Škole
* poštovati pravila školskog života i rada
* pridržavati se naloženih mjera zaštite od požara
* čuvati i oplemenjivati školski okoliš
* uvažavati i poštovati drugoga
* pružiti pomoć drugome
* ne ulaziti bez nazočnosti učitelja u prostore gdje se ostavlja materijal za nastavu
* ne koristiti mobitel, MP3 player, prijenosno računalo i ostale tehničke aparate (osim uz dopuštenje predmetnog učitelja)
* ne unositi predmete kojim bi remetio nastavu i ugrožavao sigurnost u razredu ili školi
* ustati prilikom ulaska učitelja, radnika ili druge odrasle osobe u razred za vrijeme nastave (osim ako učitelj ne odredi drugačije) i uz dopuštenje učitelja sjesti.

**Članak 28.**

Izostanke i zakašnjenja na nastavu i druge oblike odgojno-obrazovnog rada učenici su dužni opravdati ispričnicom roditelja, skrbnika, liječnika i sl. sukladno zakonskim propisima i Statutu OŠ Zlatar Bistrica.

**Članak 29.**

Opravdanim izostancima smatraju se izostanci definirani važećim Pravilnikom o kriterijima za izricanje pedagoških mjera i Statutom škole.

Načini opravdavanja izostanaka učenika, rokovi za dostavu ispričnica, kao i primjereni rok javljanja o razlogu izostanka uređeni su Statutom škole.

**Članak 30.**

Ako učenik ne dolazi redovito na nastavu ili ne izvršava druge obveze Škola će zatražiti od roditelja ili skrbnika objašnjenje o razlozima učenikovog neizvršavanja obveza.

Ukoliko roditelj ili skrbnik ne opravda izostanak razredniku i nakon pismene obavijesti ne dođe obrazložiti razloge izostanka, razrednik je dužan obavijestiti ravnatelja zbog daljnjih postupaka.

**Članak 31.**

Za nastavu tjelesne i zdravstvene kulture učenici trebaju imati sportsku odjeću (bijelu majicu i tamni dres) i obuću.

**Članak 32.**

Učenici su dužni prije ulaska u školsku zgradu očistiti obuću.

**Članak 33.**

Učenici čekaju početak nastave u predvorju škole.

Na znak za početak nastave učenici su obvezni biti ispred učionica u kojima će se odvijati nastava i mirno čekati dolazak učitelja.

Svaki učenik ima svoje mjesto rada, koje može promijeniti samo uz dopuštenje razrednika ili predmetnog učitelja za njegov sat.

**Članak 34.**

Učenici su obvezni čuvati računala i drugu računalnu opremu za vrijeme boravka u informatičkoj učionici te u ostalim prostorima škole.

Učenicima nije dozvoljeno korištenje računala na način koji bi ih oštetio.

Učenicima prilikom korištenja računala i mrežnih resursa škole (lokalne mreže i interneta) nije dozvoljeno slati poruke nepoćudnog sadržaja putem elektronske pošte (e-mail) ni korištenje društvenih mreža bez odobrenja predmetnog učitelja.

Učenici su dužni za vrijeme boravka u informatičkoj učionici poštivati „Pravila ponašanja u informatičkoj učionici“ koja se nalaze na vidnom mjestu u učionici.

**Članak 35.**

Tijekom nastavnog procesa učenicima nije dopušteno dovikivati se, zadirkivati, prepirati se, šaptati i šetati po razredu ili na drugi način ometati nastavni proces.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojeg je učitelj prozvao dužan je ustati.

**Članak 36.**

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem s nastave.

U slučaju da je takav postupak neminovan, učitelj odvodi učenika razredniku, pedagogu ili defektologu, dežurnom učitelju ili ravnatelju.

**Članak 37.**

Učiteljima u vrijeme nastave nije dopušteno korištenje mobilnih telefona i ostalih tehničkih naprava koje mogu ometati odvijanje nastave, drugih oblika odgojno-obrazovnog rada ili održavanje sjednica stručnih tijela Škole (Razredna vijeća, Učiteljska vijeća, ispitna povjerenstva i sl.), osim u svrhu odvijanja nastavnog procesa.

**Članak 38.**

Učenik ili grupa učenika ne smije biti puštena sa sata nakon napisanog testa, obrađenog gradiva i sl. prije završetka nastave.

Svi izlasci za vrijeme nastave dozvoljeni su samo uz suglasnost razrednika ili predmetnog učitelja.

Učenici koji iz opravdanog razloga napuštaju zgradu škole grupno prolaze hodnicima u najvećoj tišini u pratnji predmetnog učitelja ili razrednika do izlaza iz škole.

**Članak 39.**

U školi učenici ne smiju koristiti i imati uključen mobitel, MP3 player i druge slične aparate. Iznimno i u hitnim slučajevima te u svrhu nastave uz odobrenje učitelja učenik može koristiti mobitel.

U slučaju da učenici koriste mobitele i druge tehničke aparate bez dopuštenja učitelja isti će im biti oduzeti (pohranjeni u tajništvu škole) i vraćeni roditeljima nakon što oni dođu po njih u školu.

**Članak 40.**

Učenici ne smiju bez dopuštenja ulaziti u zbornicu.

Kod ulaska u učionicu ili drugi prostor u kojem se održava nastava, učenik prvo treba pokucati, a zatim tiho ući i priopćiti učitelju razlog dolaska.

1. **ODMOR**

**Članak 41.**

Učenici imaju pravo na veliki odmor i male odmore između nastavnih sati.

Mali odmor traje 5 minuta, a veliki odmor 15 minuta.

Za vrijeme malih odmora učenici ne smiju napuštati zgradu. Učenicima nije dopušteno šetanje po hodnicima bez razloga, nije dopušten ulazak u druge učionice, napuštanje školske zgrade, vikanje, zviždanje, klizanje po hodnicima.

**Članak 42.**

Kod napuštanja učionice učenici moraju ponijeti svoje stvari.

Škola nije odgovorna za nestanak nakita, vrijednih stvari i novca učenika za vrijeme njihova boravka u Školi.

**Članak 43.**

Za održavanje reda prilikom dolaska, odlaska i boravka učenika u Školi brinu se dežurni učitelji i tehničko osoblje.

Učenici putnici čekaju školski kombi u prostoru predviđenom za boravak uz dežurnog učitelja te su dužni u miru provoditi aktivnosti ne remeteći nastavu.

**Članak 44.**

Nije dozvoljeno zadržavanje u sanitarnim čvorovima bez potrebe, polijevanje vodom i uništavanje istih.

**Članak 45.**

Učenici su dužni kretati se po hodnicima i stepenicama normalnim korakom i to uvijek desnom stranom hodnika ili stepenica.

**Članak 46.**

U razrednom odjelu o redu brinu redari.

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o eventualnoj nenazočnosti učitelja na nastavi.
* prijavljuju učiteljima početkom svakog nastavnog sata nenazočne učenike
* provjetravaju učionicu za vrijeme malog odmora u slučaju potrebe
* izvješćuju učitelja o nađenim predmetima, a nađene predmete (knjige, bilježnice, olovke, odjeću, nakit i sl.) odnose u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog učitelja ili tajnika.

**Članak 47.**

Svakog učenika koji se ne pridržava reda, redar je ovlašten prijaviti dežurnom učitelju.

**X. PRAVA I OBAVEZE RODITELJA**

**Članak 48.**

Roditelji dolaze u školu samoinicijativno ili po pozivu u svrhu izvršavanja svojih roditeljskih i starateljskih obveza, informiranja o uspjehu i vladanju svog djeteta. Roditelji posjećuju školu radi prisustvovanja roditeljskim sastancima, sastancima Vijeća roditelja, radi individualnih razgovora s predmetnim učiteljem ili razrednikom, razgovora s ravnateljem, članovima stručnog tima škole ili rješavanja administrativnih poslova u tajništvu Škole. U cilju učinkovitije suradnje i povećanja stanja sigurnosti u školi, roditelji se prilikom ulaska moraju javiti dežurnom radniku škole, pričekati dijete, a dežurna će ih osoba uputiti ili otpratiti do osobe koju trebaju. Roditelja se ne može odvesti u razredni odjel učitelju ili učeniku u vrijeme dok traje nastavni sat, osim u izuzetnim i hitnim slučajevima. Ukoliko roditelj uđe u školu, ometa nastavu na bilo koji način, verbalno ili fizički nasrće na radnike Škole, potrebno je odmah obavijestiti policiju.

**Članak 49.**

Na individualne razgovore s učiteljem roditelji dolaze u za to predviđeno vrijeme. Razgovori se ne smiju održavati za vrijeme nastavnog sata, odnosno ne smije se ometati redovna, dopunska ili dodatna nastava. Samo u iznimnim slučajevima, uz dogovor s učiteljem, roditelji mogu dolaziti u školu u vrijeme koje nije predviđeno za individualne razgovore. Roditelji su dužni redovito dolaziti na roditeljske sastanke i individualne razgovore. Informacije o učenicima daju se roditeljima tijekom cijele školske godine, osim u zadnjem tjednu nastave.

1. **UPORABA KNJIŽNICE**

**Članak 50.**

Učenik koristi knjižnicu prema rasporedu rada knjižnice. Raspored rada knjižnice nalazi se na vratima.

Knjige posuđene u knjižnici učenik je obvezan čuvati i neoštećene pravodobno vratiti na način propisan Pravilnikom o radu školske knjižnice.

1. **DEŽURSTVA**

**Članak 51.**

U Školi za vrijeme rada dežuraju radnici škole.

Raspored, mjesto i obveze dežuranja određuje ravnatelj.

**Članak 52.**

Raspored dežurstva učitelja predmetne i razredne nastave, dežurstvo za vrijeme velikog odmora i raspored primanja roditelja nalazi se na oglasnoj ploči.

**Članak 53.**

Dežurni učitelji:

* trebaju doći u Školu najkasnije 30 minuta prije početka nastave i otići nakon što školski kombi odlazi s učenicima za koje su zaduženi dežurstvom
* paze na red prilikom ulaska i odlaska učenika iz Škole, te smještaja učenika u školski kombi
* provjeravaju je li čistoća hodnika primjerena te paze na disciplinu i ponašanje učenika
* nastale štete dežurni učitelj prijavljuje tajniku ili ravnatelju škole.

Dežurni učitelji i Škola nisu odgovorni za štete i povrede koje prouzroče učenici izvan škole.

1. **PONAŠANJE UČENIKA IZVAN ŠKOLE**

**Članak 54.**

Učenici se na priredbama, izložbama, u muzejima i sl. trebaju ponašati pristojno, ne činiti ništa što bi ometalo program (izvođače programa i posjetitelje).

Učenici se moraju ponašati primjereno i pristojno na svim mjestima izvanučioničke nastave, u prijevoznim sredstvima, ugostiteljskim objektima, domovima ili drugim smještajnim objektima i ustanovama koje posjećuju, poštujući kućni red i/ili druge propise objekta u kojem borave

Za ponašanje učenika odgovoran je razrednik ili predmetni učitelj koji je u pratnji.

**Članak 55.**

Za vrijeme trajanja izvanučioničke nastave (škole u prirodi, izleta ili ekskurzija i dr.) učenici su obvezni disciplinirano izvršavati upute učitelja - voditelja puta, te se bez njegove dozvole ne smiju udaljiti od grupe.

1. **KRŠENJE KUĆNOG REDA**

**Članak 56.**

Postupanje prema odredbama ovoga pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga pravilnika, odgovoran je za povredu radne obveze.

Učenik koji postupi suprotno odredbama ovoga pravilnika, odgovoran je prema općim aktima Škole.

Osobu koja za vrijeme boravka u Školi krši kućni red, dežurni učitelj ili ravnatelj udaljit će iz prostora Škole.

1. **PRIJELAZNE I ZAVRŠNE ODREDBE**

**Članak 57.**

Ovaj pravilnik stupa na snagu danom objavljivanja na oglasnoj ploči Škole.

**Članak 58.**

Stupanjem na snagu ovog Pravilnika o kućnom redu prestaje važiti Pravilnik o kućnom redu od 22.1. 2009. godine.

Predsjednica Školskog odbora :

Andreja Jertec

Ovaj Pravilnik je objavljen na oglasnoj ploči škole dana \_\_\_\_\_\_\_\_\_\_\_\_\_\_\_\_\_\_\_

KLASA:

URBROJ:

Zlatar Bistrica, \_\_\_\_\_\_\_\_\_\_\_\_\_\_

Ravnateljica:

Jasna Kokot Pelko, prof.